فيليپ اوجست ( فيليپ التانى ) - Philip II ملك فرنسا ( سماه مؤرخين الشرق " الفرنسيس " ) فيليب اوجست كان بينحدر من اسرة " هيوكاپيه " Hugh Capet الفرنسويه اللى قامت على انقاض دولة ولاد شارلمان. الاسره دى حققت إنتصارات فى الصراعات اللى خاضتها ضد الامرا الإقطاعيين ، و نفوذ ملوكها و حكومتها المركزيه زادت. ف العصور الوسطى ، كانت فرنسا مملكه إقطاعيه قويى بس مش مركزيه لدرجة ان سلطة الملك ماكاتش محسوسه اوى. فيليب اوجست عزز القوة الملكية و وسع مملكته، حوّل فيليب فرنسا لأكتر الدول ازدهار و قوه ف اوروبا. ساعد المدن على التحرر من السلطة السايده ، و منح الامتيازات و الحريات للبرجوازية الجديده. و بنا سور عظيم حوالين باريس ("سور فيليب التانى أوجسطس") ، وأعاد تنظيم الحكومة الفرنسية و جاب استقرار مالى لبلاده. انتصار فيليپ على الامرا الاقطاعين و الانجليز خلاه يبقى ملك كبير فى أوروبا، و لما شاف ان فيه حمله صليبيه ( الحمله الصليبيه التالته )طالعه على الأراضى المقدسه و انضم ليها ريتشارد قلب الأسد و فردريك بربروسا قرر انه هو كمان لازم ينضم ليها بصفته ملك كبير مش معقول تطلع الحمله من غيره و فيها الملوك دول ، فكانت دوافعه مش دينيه خالصه .